สหมงคลชูฐานะแกร่ง วาดแผนโตปีละ20%
สหมงคลประกันภัย ลั่นไม่ขายทิ้งบริษัทตระกูล พร้อมแข่งขัน ชูฐานะการเงินแกร่ง เน้นบริการ
25 ก.ย. 2558

สหมงคลประกันภัย ลั่นไม่ขายทิ้งบริษัทตระกูล พร้อมแข่งขัน ชูฐานะการเงินแกร่ง เน้นบริการ
นายอารยะ เพียรเสถียรกุล รองผู้อำนวยการใหญ่ บริษัท สหมงคลประกันภัย เปิดเผยว่า บริษัทได้วางแผนกลยุทธ์ภายใน 3-5 ปีนี้ ต้องเติบโตให้ได้ปีละ 10-20% และต้องเป็นบริษัทที่มีความแข็งแกร่งด้านฐานะการเงินให้เป็นที่น่าเชื่อถือสำหรับลูกค้า ปัจจุบันมีเงินกองทุนอยู่ 400 ล้านบาท และมีอัตราส่วนความเพียงพอของเงินกองทุน อยู่ที่ 437% สูงกว่าที่กฎหมายกำหนดไว้ที่ 140% โดยมีฐานลูกค้าอยู่ประมาณ 1 แสนราย
“แม้เราจะเป็นบริษัทขนาดเล็ก และการแข่งขันในธุรกิจประกันค่อนข้างรุนแรง แต่ก็ยังไม่คิดที่จะขายบริษัททิ้ง หรือให้ใครเข้ามาเทกโอเวอร์ เรายังคงมุ่งมั่นที่จะเติบโตด้วยตัวเองต่อไป และรักษาความเป็นบริษัทของครอบครัวเอาไว้” นายอารยะ กล่าว
ทั้งนี้ จากกลยุทธ์การตลาดที่แตกต่างจากคู่แข่ง ด้วยการบริการที่ดีรวดเร็ว นำเทคโนโลยีที่ทันสมัยมาใช้ แล้วให้ลูกค้าบอกต่อ โดยเฉพาะเบี้ยต่ออายุ รวมถึงการผลักดันผ่านตัวแทนขายที่มีอยู่ 700-800 คนเป็นหลัก ปัจจุบันตัวแทนหลักอยู่ต่างจังหวัดถึง 70-80% โดยมีอู่ในเครือให้บริการประมาณ 600-700 แห่ง และให้ความสำคัญเรื่องการจ่ายเงินค่าซ่อมให้ตรงเวลาที่กำหนด
“เราเลือกบุกต่างจังหวัดเป็นตลาดหลัก เพราะในพื้นที่กรุงเทพฯ เองก็มีการแข่งขันสูงและบริษัทเราก็มีขนาดเล็ก จึงควรเน้นไปในพื้นที่ที่ตัวเองถนัดมากกว่า โดยปัจจุบันเบี้ยหลักก็มาจากประกันรถยนต์ถึง 90% เป็นประเภท 2+ และ 3+ สัดส่วนถึง 40% ซึ่งมีข้อดีทำให้ค่าเบี้ยประกันภัยรถยนต์ของเราเกิดอัตราการเคลมที่ต่ำ อย่างไรก็ตามในอนาคตตั้งเป้าที่จะลดสัดส่วนเบี้ยรถยนต์ให้ลงมาอยู่ที่ 60% และเพิ่มสัดส่วนเบี้ยที่ไม่ใช่รถยนต์หรือนันมอเตอร์เป็น 40% เพื่อให้เกิดความสมดุลในการทำธุรกิจ” นายอารยะ กล่าว
นอกจากนี้ ยังเตรียมพร้อมสำหรับการเปิดเสรีอาเซียนหรือเออีซีที่กำลังจะมาถึง โดยจะร่วมมือกับตัวแทนจากจังหวัดใหญ่ตามชายแดน เพื่อเปิดตลาดไปยังลูกค้าที่เข้าไปทำธุรกิจในประเทศเออีซี โดยเฉพาะเรื่องรถขนส่งสินค้า 
สำหรับผลการดำเนินงานในปีนี้ คาดว่าจะทำเบี้ยได้ประมาณ 880 ล้านบาท หรือเติบโต 10% เมื่อเทียบกับปีที่ผ่านที่ทำเบี้ยได้ 800 บาท โดยช่วงครึ่งปีแรกที่ผ่านมาทำเบี้ยรับโดยตรงได้แล้ว 388 ล้านบาท มีส่วนแบ่งการตลาดอยู่ที่ 0.38% อยู่อันดับที่ 42 จากทั้งหมด 61 บริษัท